Chihande 42: Chimbulu Mwahanjika
WEVWAHO lyehi chimbulu mwahanjika tahi? Unahase kukana ngwove: ‘Chiku. Tunyama kavahanjikako.’ Oloze Mbimbiliya yavuluka chimbulu ahanjikile. Tutalenu muchapwile.
VaIsalele hivanalizange vengile mulifuchi lyaKanane. Mbalaka, mwangana wavaMowave, nevu woma wavaIsalele. Hikusanyika lunga wamangana, Mbalame, ezenga nakwangula vaIsalele. Mbalaka mwalishinga kufweta Mbalame jimbongo jajivulu, ngachize Mbalame hikunyina hachimbulu nakuya nakumona Mbalaka.
Yehova kasakile Mbalame angule vatu Jenyiko. Shikaho hikutuma kangelo nakwimana mujila napoko yamukwale mangana emike Mbalame. Mbalame kumona kangelo chiku, oloze chimbulu chenyi namumono. Chimbulu mwazanga akondoloke kangelo oloze kuhasa chiku, kaha ulukutu mujila. Mbalame napihilila, hikupupula chimbulu chenyi nachitondo.
Yehova hikulingisa Mbalame evwenga chimbulu chenyi mwamuhanjikila. Chimbulu himwamwihula ngwenyi: ‘Ngunakulingi ika numba unguvete ngana?’
Mbalame ngwenyi: ‘Unangusawisa. Nge ngwapwanga napoko yamukwale kachi ngunakujihi!’
Chimbulu ngwenyi: ‘Uno ngwakulingaho lyehi ngana numba?
Mbalame ngwenyi: ‘Nduma.’
Jino Yehova himwalingisa Mbalame kumona kangelo nemana mujila napoko yamukwale. Kangelo ngwenyi: ‘Wamupupwila ika chimbulu chove? Nguneza nakujika mujila yove, mwomwo kawatela uyenga nakwangula vaIsaleleko. Nge chimbulu chove kangukondolokangako, kachi ngunakujihi, nakuseza chimbulu wamutonyi.’
Mbalame ngwenyi: ‘Ngunavulumuna. Kangwatachikizanga ngwami unemana mujilako.’ Kangelo hikumusuula Mbalame, kaha Mbalame himwaya kuli Mbalaka. Mwasaka lika ashinge vaIsalele, oloze Yehova himwamulingisa akisule vaIsalele katatu.
Kulava 21:21-35; 22:1-40; 23:1-30; 24:1-25.
Vihula
- Mbalaka apwile iya, kaha mwomwo ika asanyikilile Mbalame?
- Mwomwo ika chimbulu chaMbalame afukaminyine mujila?
- Jino Mbalame evwile chimbulu mwahanjika ika?
- Kangelo ahanjikile ika kuli Mbalame?
- Vyuma muka vyasolokele omu Mbalame asakile kushinga vaIsalele?
Vihula vyakuhakilako
- Tanga Kulava 21:21-35.
Mwomwo ika vaIsalele vahashile kufungulula Mwangana Shihone wavaAmole naOnge wavaMbashane? (Kula. 21:21, 23, 33, 34)
- Tanga Kulava 22:1-40.
Vyuma muka vyalingishile Mbalame asake kushinga vaIsalele, kaha vyuma muka natulinangulaho? (Kula. 22:16, 17; Vishi. 6:16, 18; Petu. 2, 2:15; Yuta 11)
- Tanga Kulava 23:1-30.
Numba tuhu Mbalame ahanjikile kwijiva nge muka-kulemesa Yehova, oloze vilinga vyenyi vyamusolwele kupwa mutu wangachilihi? (Kula. 23:3, 11-14; Samwe. 1, 15:22)
- Tanga Kulava 24:1-25.
Mujimbu kanou wazamisa ngachilihi lufwelelo lwetu muvyuma ajina Yehova? (Kula. 24:10; Isa. 54:17)
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn knc_Latn cjk_Latn cjk_Latn umb_Latn cjk_Latn cjk_Latn cjk_Latn cjk_Latn cjk_Latn umb_Latn cjk_Latn umb_Latn cjk_Latn umb_Latn cjk_Latn umb_Latn cjk_Latn umb_Latn xho_Latn